Na temelju članka ­­­­\_\_\_\_ Statuta Sveučilišta u Splitu, Senat Sveučilišta u Splitu, na \_\_\_ sjednici održanoj dana \_\_\_\_\_\_\_2022. godine, donio je

**P R A V I L N I K**

**O UPRAVLJANJU I RASPOLAGANJU SREDSTVIMA FONDA ZA ZAŠTITU INTELEKTUALNOG VLASNIŠTVA**

**I. OPĆE ODREDBE**

**Članak 1.**

(1) Ovim Pravilnikom uređuje se upravljanje i raspolaganje sredstvima Fonda za zaštitu intelektualnog vlasništva (u daljnjem tekstu: FZIV).

(2) Cilj Fonda iz stavka 1. ovog članka je prikupljanje i osiguravanje sredstava iz vlastitih i drugih izvora financiranja za poticanje razotkrivanja intelektualnih kreacija te njihovu zaštitu kroz podnošenje patentnih prijava ili zaštitu drugim pravima intelektualnog vlasništva te za komercijalizaciju rezultata znanstvenih istraživanja sa značajnim tržišnim potencijalom.

**Članak 2.**

(1) Sredstva iz stavka 2. članka 1. vode se i evidentiraju na posebnoj radnoj jedinici koja je otvorena na računu Sveučilišta u Splitu.

(2) Ured za transfer tehnologije Sveučilišta u Splitu koordinira i upravlja FZIV-om te provodi povezane postupke.

(3) FZIV jednom godišnje objavljuje poziv u modalitetu trajno otvorenog javnog poziva do iscrpljenja raspoloživih sredstava na radnoj jedinici iz stavka 1. ovoga članka.

**II. MJERE**

**Članak 3.**

(1) U okviru FZIV-a potporu je moguće ostvariti kroz sljedeće mjere:

a) usluge patentnih zastupnika u svrhu izrade pretrage stanja tehnike za komercijalno zanimljive rezultate znanstvenih istraživanja,

b) usluge patentnih zastupnika za pisanje patentnih prijava,

c) troškovi podnošenja nacionalne ili međunarodne patentne prijave,

d) troškovi podnošenja nacionalne ili međunarodne prijave za zaštitu žiga ili industrijskog dizajna,

e) troškovi osnivanja novih trgovačkih društava

f) ostali troškovi povezani s komercijalizacijom rezultata znanstvenih istraživanja.

**III. PRIJAVA I DODJELA SREDSTVA FONDA**

**Članak 4.**

(1) Prijavitelji za sredstva FZIV-a su zaposlenici Sveučilišta u Splitu i njegovih sastavnica (znanstvenici, istraživači i drugo osoblje).

(2) Prijavitelj iz stavka 1. ovog članka podnosi prijavu za dodjelu sredstava Uredu za transfer tehnologije na za to propisanom obrascu.

(3) U slučaju prijave na mjere a), b) i c) iz stavka 1. članka 3., potrebno je dodatno dostaviti Obrazac o razotkrivanju intelektualne kreacije.

(4) Prijava iz stavka 2. ovog članka nužno mora biti u skladu s mjerama iz članka 3.

(5) Prijavitelj koji je u tekućoj financijskoj godini ostvario pravo na financijsku podršku, novu prijavu može podnijeti tek u narednoj financijskoj godini.

**Članak 5.**

1. Kriteriji za dodjelu sredstava iz FZIV-a su definirani Pravilnikom o intelektualnom vlasništvu Sveučilišta u Splitu:
2. Ako je riječ o izumu kojeg je moguće štititi patentom, sredstva će se odobriti onim Prijaviteljima za koje, nakon postupka razotkrivanja intelektualne kreacije, Rektor, prema preporuci Povjerenstva za intelektualno vlasništvo, donese pozitivno Mišljenje o daljnjem postupanju s intelektualnom kreacijom.
3. Ako je riječ o drugim oblicima intelektualnog vlasništva, sredstva će se dodijeliti odlukom Rektora, sukladno tržišnom potencijalu intelektualne kreacije.

**Članak 6.**

1. Prijavitelj može ostvariti pravo na cjelokupnu ili djelomičnu jednokratnu traženu financijsku podršku ovisno o raspoloživim sredstvima radne jedinice iz Članka 2, definirano Odlukom o raspodjeli sredstava.
2. Raspolaganje raspoloživim sredstvima na radnoj jedinici FZIV-a definirat će se posebnim Odlukama o dodjeli sredstava, koje donosi Rektor na prijedlog nadležnog prorektora za znanost i inovacije.
3. Odluka iz stavka 1. ovog članka sadrži minimalno razlog dodjeljivanja podrške, maksimalni iznos podrške, imenovanje korisnika i rok korištenja podrške. U slučaju kada nije posebno navedeno u Odluci iz stavka 1. ovog članka, krajnji rok za korištenje dodijeljene podrške je kraj financijske godine, a eventualno preostala sredstva zadržavaju se u FZIV-u.

**IV. UPRAVLJANJE I RASPOLAGANJE SREDSTVIMA FONDA**

**Članak 7.**

(1) Dodijeljena sredstva se ne mogu isplatiti direktno korisniku ili njegovom poslodavcu te se isključivo mogu koristiti namjenski za podmirenje troškova s računa Sveučilišta u Splitu na aktivnosti koje su usko povezane sa zaštitom i komercijalizacijom intelektualnog vlasništva.

(2) Postupke zaštite i komercijalizacije intelektualnog vlasništva provodi UTT u suradnji s Prijaviteljem te sukladno Pravilniku o intelektualnom vlasništvu Sveučilišta u Splitu.

**V. PRIJELAZNE I ZAVRŠNE ODREDBE**

**Članak 8.**

U slučaju nepoštivanja odredbi ovog Pravilnika, Sveučilište u Splitu kao poslodavac obvezan je primjenjivati propise kojima se uređuje pitanje odgovornosti radnika za povrede obveza iz radnog odnosa.

**Članak 9.**

Ovaj Pravilnik stupa na snagu osmog dana od dana objave na oglasnoj ploči Sveučilišta u Splitu.

REKTOR:

prof. dr. sc. Dragan Ljutić

Ovaj Pravilnik objavljen je na oglasnoj ploči Sveučilišta u Splitu dana \_\_\_\_\_\_. 2022. godine, te je stupio na snagu \_\_\_\_\_\_. 2022. godine.

KLASA:

URBROJ: